एथलेटिक करतबों के अलावा नॉयर अपनी लोचदार और फिट शरीर की वजह से गोलपोस्ट पर भी चौकन्ने नजर आते हैं. फ्री किक के मौकों पर वह अपनी पोजीशनिंग करना खूब जानते हैं और इसका प्रमाण उनके करियर में उनके द्वारा खाए गए गोलों की संख्या है. इस वर्ल्ड कप में उनके नाम अब तक सिर्फ तीन गोल आए हैं. जर्मनी को क्वार्टर फाइनल में फ्रांस से भिड़ना है, जिसके पास चार गोल कर चुके बेंजिमा जैसे खिलाड़ी हैं. फ्रांस को यह अहसास जरूर हो चुका होगा कि आखिरी चार के दरवाजे में पैर रखने के लिए उन्हें नॉयर की दीवार भेदनी होगी, जो इतनी कमजोर नहीं. यह भी हो सकता है कि इस वर्ल्ड कप के आखिर में नॉयर सबसे कीमती खिलाड़ी बन कर उभरें.